b"\n_START_ARTICLE_\nPete Postlethwaite\n_START_SECTION_\nBiografia\n_START_PARAGRAPH_\nVa n\xc3\xa9ixer a Warrington, Cheshire (Anglaterra), sent el quart fill de Mary (Geraldine de soltera) i William Postlethwaite. Es va formar en el St. Mary's University College, a Londres, i durant un temps va pensar a fer-se sacerdot. Finalment es va dedicar a l'educaci\xc3\xb3, abans de llan\xc3\xa7ar-se als escenaris en la Bristol Old Vic Theatre School._NEWLINE_Postlethwaite va comen\xc3\xa7ar la seva carrera en l'Everyman Theatre, al costat de Bill Nighy, Jonathan Pryce, Sher Antonio i Julie Walters, amb qui va mantenir un idil\xc2\xb7li durant la segona meitat de la d\xc3\xa8cada de 1970._NEWLINE_Va treballar habitualment com a actor teatral, destacant el seu paper protagonista en l'obra Scaramouche Jones. Va treballar amb la companyia brit\xc3\xa0nica Royal Shakespeare Company i en obres com El somni d'una nit d'estiu o Every Man and His Humour._NEWLINE_Es va donar a con\xc3\xa8ixer internacionalment el 1993 en interpretar a Giuseppe Conlon en la pel\xc2\xb7l\xc3\xadcula En el nom del pare, de Jim Sheridan. Per aquest treball va ser candidat a un Oscar al millor actor secundari en la 66\xc2\xaa edici\xc3\xb3 dels premis. La pel\xc2\xb7l\xc3\xadcula, nominada tamb\xc3\xa9 a l'Oscar a la millor pel\xc2\xb7l\xc3\xadcula, est\xc3\xa0 basada en els casos dels Quatre de Guildford i els Set de Maguire._NEWLINE_El director de cinema de Hollywood, Steven Spielberg, el va descriure com el millor actor del m\xc3\xb3n despr\xc3\xa9s d'haver treballat amb ell a M\xc3\xb3n perdut: Parc Jur\xc3\xa0sic II i Amistad, ambdues el 1997. Tamb\xc3\xa9 va participar en cintes com Sospitosos habituals (1995) i Romeo + Juliet (1996)._NEWLINE_Entre les seves \xc3\xbaltimes pel\xc2\xb7l\xc3\xadcules destaquen Solomon Kane (2009), Inception (2010), The Town: ciutat de lladres (2010) o Lluita de titans (2010), remake de la pel\xc2\xb7l\xc3\xadcula de 1981 del mateix t\xc3\xadtol._NEWLINE_El 2004 va ser nomenat oficial de l'Orde de l'Imperi Brit\xc3\xa0nic, i el 2006 va ser nomenat Doctor honoris causa de la Universitat de Liverpool._NEWLINE_El 2008 va protagonitzar la pel\xc2\xb7l\xc3\xadcula, en clau de documental, The Age of Stupid. Tracta sobre l'escalfament global antropog\xc3\xa8nic a trav\xc3\xa9s d'un drama amb elements documentals i alguns dibuixos animats. Postlethwaite va fer el paper d'un anci\xc3\xa0 que habita el m\xc3\xb3n arru\xc3\xafnat de l'any 2055. Observa els reportatges del dany causat per les nostres accions i es planteja la pregunta: \xc2\xabper qu\xc3\xa8 no haver fet res per evitar-ho?\xc2\xbb.\n_START_SECTION_\nVida personal\n_START_PARAGRAPH_\nVa viure a Shropshire, amb la seva esposa Jacqueline Morrish, exproductora de la BBC, amb qui es va casar el 2003, a Chichester, Sussex. Van tenir dos fills: William John (n. 1989) i Lily Kathleen (n. 1996)._NEWLINE_El 1990 li van diagnosticar c\xc3\xa0ncer testicular, que li va ocasionar la p\xc3\xa8rdua d'un testicle._NEWLINE_Va morir el 2 de gener de 2011 a Shrewsbury, Shropshire (Anglaterra), despr\xc3\xa9s d'una lluita de dues d\xc3\xa8cades contra un c\xc3\xa0ncer de p\xc3\xa0ncrees."